寄題安福鳳林橋
作者：王洋
朝代：宋

paragraphs: 二年廬陵城，不踏安成野。
但聞古侯封，沃壤富書社。
剸煩或容容，書考乃下下。
韓君令安成，政事飾儒雅。
考實見功多，程勞用力寡。
邑南橫長溪，春流夏湍瀉。
輿梁久弗支，冬涉猶病骻。
韓君一咄嗟，民力競輸寫。
脩梁插晴空，野色集平瓦。
問君胡能然，一錢不入把。
因民乃利民，胡往弗寬假。
十年旌旗中，未得洗兵馬。
羽書固所先，民簿乃付且。
誰知安成令，從政識用舍。
目前縱奔馳，心事日蕭灑。
薛宣好男兒，正可上醇斚。
吾雖不預觀，書以告來者。